**Biosolutions: Det næste danske væksteventyr**

Den grønne omstilling er under hastig udrulning. Det medfører ændrede krav til i praksis alle produkter og tjenester, som vi omgiver os med– fra fødevarer og foderstoffer til opvarmning og industriel produktion.

Løsningerne, der kan bistå os med at nå i mål med vores grønne målsætninger, hedder *biosolutions*. Det dækker over løsninger, der udnytter naturens egne mikroorganismer såsom enzymer, bakterier, gærceller og biologisk plantebeskyttelse, og som skaber grundlaget for en bioøkonomi i balance med omverdenen.

* **Global styrkeposition inden for biosolutions:** Danmark har en unik styrkeposition globalt for at skabe en bæredygtig bioøkonomi. En økonomi, der både kan styrke og udvikle det danske samfund, samtidigt med vi bliver et internationalt fyrtårn, som andre lande kan spejle sig i.
* **Biosolutions kan levere 8 pct. global CO2-reduktion**: En nylig rapport fra Copenhagen Economics (marts 2022) viser, at alene de biosolutions, vi kender i dag, kan globalt set reducere 4.300 mio. ton CO2 frem imod år 2030. Det svarer til 8 pct. af den globale udledning i dag.
* **Fordoble beskæftigelsen frem imod 2030**: Samme rapport konkluderer, at biosolutions-sektoren i dag beskæftiger 6.800 personer i Danmark. Frem imod år 2030 kan tallet fordobles op til 14.000 personer med en stor andel både faglærte og ufaglærte job i hele landet.
* **En stærk eksportbranche – fra 27 til 104 mia. kroner i eksport**: En rapport fra HBS Economics (februar 2021) fastslår, at sektoren eksporterer for ca. 27 mia. kroner. Frem imod 2030 kan eksporten stige til 104 mia. kroner. De største aftagere er USA og Kina, efterfulgt af en række europæiske lande.

**Branchens ønske her-og-nu: Engelsksproget biosolutions-uddannelse i Kalundborg**

Danmark har grundforskning, der kan accelerere den grønne omstilling og til at skabe nye biosolutions, men vi mangler kvalificerede kandidater, og dem kan vi ikke uddanne i Danmark i dag.

Derfor har branchen brug for en dedikeret, engelsksproget kandidatuddannelse. Den planlægges af Københavns Universitet etableret i Kalundborg til september 2024 for årligt 40 studerende, med forventede 75 % udenlandske studerende. Det vil kræve, at uddannelses- og forskningsministeren giver en dispensation for loftet over engelsksprogede uddannelser, som er lavet for at begrænse vandrende arbejdstagere i EU mulighed for at tage uddannelse og få SU i Danmark.

**Øvrige policy-forslag fra biosolutions-branchen**

* Hurtigere godkendelses-pilotprogrammer på både EU og nationalt myndighedsniveau
* Harmonisering af dansk lovgivning og rammebetingelser med praksis i nabolande
* Skalér og prioritér biopesticidgodkendelser hos Miljøstyrelsen, herunder med flere ansatte
* Arbejd for, at Danmark bliver knudepunkt for test og godkendelser for hele Nordeuropa
* En kortsigtet løsning (på manglende mærkningsordninger) kan være at opdatere udvalgte kriterier i den officielle økologimærkningsordning, at skabe bedre og mere lige markedsadgang for innovative fødevarer og ingredienser som biobaserede proteiner og insekter
* Arbejde for at tillade ”probiotika” som kategori jf. anprisningslovgivning, hvilket Danmark ikke gør i dag, imens ni andre EU-stater gør det
* Danmark bør lede EU's bestræbelser på at modernisere GMO-direktivet, som allerede er i gang, hvor mikroorganismer bør tilføjes til denne reform
* Fradrag for FoU-aktiviteter gøres permanent på 130 pct.